ИлъэсыщIэм зыхуагъэхьэзыр
Хьэсэней декоративнэ къэкIыгъэхэр щагъэкIыу дэт IуэхущIапIэм щIидзауэ илъэсыщIэм зыхуегъэхьэзыр.
Хозяйствэм къегъэщIылIа щIы гектар бжыгъэхэр егугъуу зэрахьэ. Псей щIыхухэм къадэкIуэу, мыбыхэм ягъэкI туехэр, уэздыгъейхэр, хуабэщхэм удз гъэгъа зэмылIэужьыгъуэхэр щокI.
Зи чэзур къэса псей цIыкIухэр къызэрыхахыным хуэдэу ягъэхьэзыр. Апхуэдэу щIадзауэ ягъэбелджылы ахэр щащэну щIыпIэхэри. Къапщтэмэ, нэгъабэ хабзэм къезэгъыу къызэIуаха псей бэзэру Налшык 8 щылэжьащ, цIыхухэм тыншу къащэхун хуэдэу къалэм и хьэблэ псоми ятегуэшауэ. Мы гъэми апхуэдэ щIыпIэхэм къыхамыгъахъуэмэ, ягъэмэщIэнукъым. КъимыдэкIэ, «Декоративные культуры», «Горзеленхоз» IуэхущIапIэхэм я жыгхэм дамыгъэхэр традзэнущ, жыг къэдыгъуахэм цIыхур щахъумэн папщIэ.
Япэ псейхэр пхъэ лъакъуэхэр щIэту къыдашэнущ. Иужьрей илъэс зыбжанэм гу зэрылъыфтащи, псей цIыкIухэр щIым хэтуи ящэ. ИлъэсыщIэ дауэдапщэхэм и ужькIэ ахэр хуиту унэ бжэIупэхэм, пщIантIэхэм, куэбжэпэхэм щыхэпсэж хъунущ, илъэсыщIэри кърибгъэхьарэ жыгри къызэтенауэ. Фигу къэдгъэкIыжынщи, псейхэр зы илъэсым хуэзэу сантиметри 2 къудейкIэ хэхъуэу аращ. Псей «инкубаторри» иджы хуэдэ лъэхъэнэм щIэгъэхуэбжьауэ мэлажьэ: псей жылэу жыгхэм къыпащыпыкIахэр хасэ, илъэс, илъэситI хъуа цIыкIухэр ягъэIэпхъуэ.
Псей жылэр жыг лъабжьэм щыбгъуэтынукъым. Ахэр зэхуэзыхьэс лэжьакIуэхэм кран зыщIыгъу техникэкIэ жыг щхьэкIэм къыпах шыкIуртIымыр.
Шэрэдж Дисэ.
